b"\n_START_ARTICLE_\nGastronomia de Bol\xc3\xadvia\n_START_SECTION_\nDol\xc3\xa7os\n_START_PARAGRAPH_\nCom a postres es pot menjar salat, per exemple formatge de cabra, o sin\xc3\xb3, com a opci\xc3\xb3 dol\xc3\xa7a, existeix el dol\xc3\xa7 de carbassa de cabell d'\xc3\xa0ngel (lacayote). A l'esmorzar es poden menjar bunyols dol\xc3\xa7os. Tamb\xc3\xa9 existeixen altres pastes dolces fregides, com les orelletes.\n_START_SECTION_\nBegudes\n_START_PARAGRAPH_\nEntre les begudes no alcoh\xc3\xb2liques es troba el caf\xc3\xa8, el te, la chicha, el terer\xc3\xa9, el mate i als andes l'api i el mate de fulles de coca. L'api \xc3\xa9s una beguda dol\xc3\xa7a calenta i espessa origin\xc3\xa0ria dels Andes que es pren a l'esmorzar, es prepara amb blat de moro violat, canyella i claus d'esp\xc3\xa8cia. A Tarija existeix l'aloja, una beguda dol\xc3\xa7a a base de cereals, que poden ser blat, dacsa o quinoa. El som\xc3\xb3 \xc3\xa9s una altra beguda local a base de cereals, en aquest cas sempre dacsa. La chicha \xc3\xa9s una altra beguda a base de dacsa que es consumeix sense alcohol a Santa Cruz i en versi\xc3\xb3 alcoholitzada a altres llocs._NEWLINE_El licor nacional es considera que \xc3\xa9s el singani, un aiguardent similar al pisco xil\xc3\xa8 i peru\xc3\xa0 que tamb\xc3\xa9 es fa a partir de vi destil\xc2\xb7lat i que s'empra en molts c\xc3\xb2ctels bolivians. Un exemple d'un altre licor \xc3\xa9s el cocoroco, un aiguardent de sucre de canya, com tamb\xc3\xa9 ho \xc3\xa9s el jumechi que es fa a Santa Cruz.\n_START_SECTION_\nCuines locals\n_START_PARAGRAPH_\nA l'altipl\xc3\xa0 bolivi\xc3\xa0 els plats solen ser a base de f\xc3\xa8cules i hidrats de carboni. La majoria dels plats s\xc3\xb3n a base de patata, especialment de les patates deshidratades conegudes com a chu\xc3\xb1o, que se serveixen habitualment com a a acompanyament per\xc3\xb2 tamb\xc3\xa9 en altres preparacions, com el brou de be amb verdures i patates, tant fresques com deshidratades. _NEWLINE_A les valls subandines en canvi es pot cultivar una gran varietat de fruites, verdures i llegums. Malgrat aix\xc3\xb2, la cuina s'hi basa tamb\xc3\xa9 en f\xc3\xa8cules i hidrats de carboni, tot i que provinents sobretot dels cereals, especialment de diverses varietats de blat de moro. Hi destaquen les panades i els guisats de carn bovina o de pollastre._NEWLINE_A les regions planes m\xc3\xa9s baixes la base \xc3\xa9s el blat de moro, les hortalisses s\xc3\xb3n m\xc3\xa9s freq\xc3\xbcents i la iuca substitueix a la patata. Es mengen sopes de cereals (d'arr\xc3\xb2s amb carn fumada o amb pollastre, de blat de moro) i tamales. A l'est, que \xc3\xa9s molt humit, es menja sopa tapada d'arr\xc3\xb2s i carn, i la rebosteria es deixa assecar per a ser menjada despr\xc3\xa9s mullant-la al caf\xc3\xa8 o altra beguda. A l'oest una barreja de dacsa, pell de pl\xc3\xa0tan, sucre i llet es pot prendre fred o calent, segons com s'afegeixi la llet, i com a beguda o b\xc3\xa9 com a acompanyament de carns."